นอกจากร้านเจี่ยท้งเฮงแล้ว มีเจ้าที่บอกว่าให้ลองมาทานร้านนี้ ร้านไม่ใหญ่เท่า แต่ก็เป็นที่รู้จักทั่วไปของผู้มีอิทธิพลในละแวกนี้ บริษัทและองค์กรหลายแหล่งมักพาลูกค้ามาทานที่นี่ ส่วนคนพื้นที่ๆชอบมาทาน มักจะเป็นก๊วนโต๊ะแชร์ คนมียศ มีตำแหน่ง มาเฉลิมฉลอง สั่งอาหารกันเสียเต็มโต๊ะ ต้องบอกไว้นิดนึงว่าร้านยอดอร่อยนั้นไม่มีสาขา มีที่เดียวคืออยู่บนถนนช้างคลาน หน้าร้านดูธรรมดาๆ นึกว่าร้านตัดผม มีป้ายไฟหน้าร้านมองเห็นเด่นเป็นสง่า อย่าได้คาดหวังกับบรรยากาศ เพราะสภาพเหมือนร้านอาหารจีนยุคดั้งเดิม เมนูก็ดูธรรมดา และรสชาติอาหารแต่ละจานไม่บ้านเหมือนหน้าตา

บอกไม่ถูกเหมือนกัน แต่รู้สึกว่า ฝีมือการทำอาหารที่นี่นั้นไม่เบา ดูผิวเผินเหมือนเมนูอาหารตามสั่งที่หาได้ตามร้านข้าวต้มทั่วไป แต่ว่าพอได้ทาน รู้ได้เลยว่ามันมีความแตกต่าง อย่างผัดผักธรรมดาๆ เช่นผักบุ้ง ปวยเล้ง คะน้า แขนง ต่ำๆ ก็มี 100-150 บาทนะครับ เมนูจานหลักทั่วไปก็ 200 & above

วันนี้มาดึกหน่อย เลยไม่กล้าสั่งเยอะ หลังจากพลิกเมนูอยู่สองนาน ก็กลั้นใจสั่งไป 3 อย่างได้แก่
1. ซี่โครงหมูทอด (เมนูแนะนำ) ถือเป็นเมนูที่ทำชื่อของร้านนี้เลยก็ว่าได้ พลาดไม่ได้ เพราะซี่โครงเขากรอบนุ่มกำลังดี แม้เนื้อจะไม่ร่วนมาก แต่ก็หนุบหนับ กรอบมัน อร่อยจนบอกไม่ถูก ลองสั่งดูนะฮะ
2. ผัดมะเขือยาวกับหมูสับ จานนี้ก็อร่อย ผัดได้เข้ากันดี ไม่หวงเครื่อง แต่ขอติงนิดนึงว่าใส่น้ำมันเยอะเกินไป ไม่แนะนำสำหรับคนกลัวอ้วน เพราะน้ำมันลอยเยิ้มเต็มจานเลยขอรับ
3. ต้มยำปลากระพงน้ำใส ซดน้ำซุปคำแรกก็เฉยๆ นะ พอกินเข้าไปเรื่อยๆ เฮ้ยมันอร่อยกว่าที่อื่นนะ เนื้อปลาก้อนโต ใส่เครื่องสมุนไพรส่งกลิ่นหอม รสชาติเปรี้ยวกำลังดี รู้เลยว่าใช้มะนาวแท้ ไม่ใช่น้ำส้มสายชูเหมือนหลายร้าน อร่อยครับ อร่อย สั่งตามได้ ไม่(น่าจะ)ผิดหวัง 

โดยรวมถือว่าร้านนี้เด่นที่รสชาติอาหาร เป็นการทำอาหารจีนที่ไม่จีนสุดขั้ว และก็ไม่ไทยสุดโต่ง คือเป็นอาหารบ้านๆ รสชาติแบบเหลาๆ การบริการ บรรยากาศถือว่ายังธรรมดา พูดง่ายๆ ว่าร้านนี้เป็น Functional Food, Good Taste 